bluuebunny/crossref_metadata_2025 huggingface dataset:
Τα ταυτοτικά χαρακτηριστικά των χρηστών μέσων κοινωνικής δικτύωσης (ΜΚΔ) στον αστικό χώρο της Καλαμάτας
Authors: Τζαβάρας Παναγιώτης
Published: September 2021

Θα μπορούσε επιγραμματικά να ειπωθεί ότι τα ΜΚΔ, με επικεφαλής μία εκ των δημοφιλέστερων αυτών (για τα σημερινά δεδομένα), το Facebook, αποτελούν την ψηφιοποίηση της καθημερινής μας ζωής και του εαυτού μας ως κοινωνικής οντότητας. Και αυτό πλέον δεν μας ξενίζει, καθώς έχουμε συνηθίσει τη χρήση των υπολογιστών και την κατανάλωση ψηφιακών και εικονικών αγαθών σε καθημερινή βάση. Ωστόσο, είναι χρήσιμο, για την ανάλυση που επιχειρείται στην παρούσα εργασία, να αναλογιστούμε την κυριότερη εξέλιξη, την καινοτομία που εισήγαγαν τα ΜΚΔ σε σχέση με την προϋπάρχουσα κατάσταση. Η κοινωνική μας ζωή μέχρι πρότινος (πριν την εμφάνιση των ΜΚΔ), πέραν της επαφής μας με πολιτισμικούς και κοινωνικούς θεσμούς και οργανισμούς, όπου μπορεί και να υπεισερχόταν η εικονική, η ψηφιοποιημένη πληροφόρηση και επαφή, για παράδειγμα μέσω των ιστοσελίδων τους στο διαδίκτυο, διεξάγονταν και βιώνονταν ως επί το πλείστον σε πρόσωπο με πρόσωπο επαφές και σχέσεις, αν εξαιρέσουμε την τηλεφωνική επαφή, η οποία διατηρεί ωστόσο το στοιχείο της αμεσότητας της φωνής. Με την εμφάνιση των ΜΚΔ η προσωπική κοινωνική μας ζωή και διάδραση εισάγεται για πρώτη φορά η έννοια της ψηφιακής ταυτότητας. Μπορούμε να «μιλάμε» με τις κοινωνικές μας επαφές, φίλους, γνωστούς και αγνώστους, να ανταλλάσσουμε πληροφορίες, εμπειρίες, γνώμες, φωτογραφίες, βίντεο, αρχεία, να κοινοποιούμε μηνύματα, καταστάσεις, συζητήσεις, συναισθήματα σε άλλους χωρίς ίχνος της φυσικής μας παρουσίας. Η εξέλιξη αυτή χρήζει επιστημονικής διερεύνησης, αφενός διότι πρόκειται για μια πρωτόγνωρη κατάσταση κοινωνικής ζωής που καλούμαστε να μελετήσουμε και να γνωρίσουμε καλύτερα, και αφετέρου για να εντοπιστούν τα σημεία στα οποία χρειάζεται να ασκήσουμε κριτική. Έτσι, όσον αφορά το πρώτο μπορούμε, για παράδειγμα, να αναρωτηθούμε τι νέο συνεπάγεται για την προσωπική κοινωνική μας ζωή η ψηφιακή μας ταυτότητα, και τι συνέπειες μπορεί να έχει σε προσωπικό και κοινωνικό επίπεδο, όπως, για παράδειγμα, τι είδους κοινωνικών δεσμών τη δημιουργία ή τη διατήρηση μπορεί να ευνοεί. Όσον αφορά στο δεύτερο μπορούμε να λάβουμε υπόψη μας τον τρόπο λειτουργίας των ΜΚΔ και να αναρωτηθούμε αν και σε τι βαθμό, τα ψηφιακά σύνορα μια πόλης (εν προκειμένω της Καλαμάτας) επηρεάζουν την εικονική μας κοινωνικότητα την εν γένει ψηφιακή κοινωνική μας ζωής. Στην εργασία αυτή θα παρουσιάσω θεωρητικά, καταρχήν, την επιστημονική συζήτηση για το θέμα, τόσο της έννοιας των ταυτοτήτων και των ψηφιακών θυλάκων των χρηστών του αστικού χώρου, όσο και διερεύνηση της οργάνωσης και της διαμόρφωσης δικτύων και ταυτοτήτων στον αστικό χώρο της Καλαμάτας. Κατόπιν, θα επιχειρήσω να ερευνήσω και να παρουσιάσω τα αποτελέσματα της έρευνάς μου στο πεδίο αυτό. Καλαμάτα 5 Σεπτεμβρίου 2018.
Magnetic nanostructures and nanomagnetism for modern biomedical applications
Authors: Μακρίδης Αντώνιος
Published: September 2021

Τα μαγνητικά νανοϋλικά αποτελούν μία από τις σημαντικότερες και αναδυόμενες κατηγορίες υλικών στη νανοτεχνολογία εξαιτίας του ότι μπορούν να χρησιμοποιηθούν σε εφαρμογές διαφόρων τύπων και πιο συγκεκριμένα έχει προβλεφθεί η χρήση τους σε διάφορες βιολογικές και βιοϊατρικές εφαρμογές. Στη διδακτορική αυτή διατριβή μελετάται η σύνθεση ο χαρακτηρισμός αλλά και η κυτταρική (in vitro) βιολογική εφαρμογή νανοσωματιδίων φερρίτη, απλών (απλής φάσης) αλλά και πιο σύνθετων δομών (επικαλυμμένες δομές και/ή δομές πυρήνα-φλοιού). Επιπλέον, μελετάται ο τρόπος με τον οποίο η βελτίωση των δομικών και μαγνητικών ιδιοτήτων των φερριτών αυτών μπορεί να συνεισφέρει σημαντικά στη χρήση τους στη μαγνητική υπερθερμία, ως φορέων θερμότητας αλλά και στη μαγνητομηχανική καταπόνηση κυττάρων, ως φορέων μαγνητομηχανικού ερεθισμού. Επιπλέον, στα πλαίσια της διατριβής προτείνεται η τυποποίηση του πειράματος της μαγνητικής υπερθερμίας, κάτι που δεν είχε επιχειρηθεί μέχρι σήμερα λόγω του πολυπαραμετρικού χαρακτήρα του προβλήματος.
Περοβσκιτικά οξείδια La0.8Sr0.2CoxFe1-xO3 ως καταλύτες οξείδωσης και ως ηλεκτροκαταλύτες αναγωγής οξυγόνου για εφαρμογή σε στοιχεία καυσίμου
Authors: Σαφάκας Αλέξανδρος
Published: September 2021

Έγινε συγκριτική αξιολόγηση της συμπεριφοράς μιας σειράς οκτώ περοβσκιτικών οξειδίων με γενικό τύπο La0.8Sr0.2CoxFe1-xO3, συμπεριλαμβανομένων των οξειδίων La0.8Sr0.2FeO3 και La0.8Sr0.2CoO3, ως καταλυτών πλήρους οξείδωσης CO και προπανίου, καθώς και ως ηλεκτροκαταλυτών αναγωγής οξυγόνου για εφαρμογή σε στοιχεία καυσίμου υψηλής θερμοκρασίας με κεραμικό ηλεκτρολύτη και σε στοιχεία καυσίμου χαμηλής θερμοκρασίας σε αλκαλικό περιβάλλον. Από μελέτη της καταλυτικής συμπεριφοράς κόνεων La0.8Sr0.2CoxFe1-xO3 στην οξείδωση CO και προπανίου υπό οξειδωτικές και στοιχειομετρικές συνθήκες τροφοδοσίας, προέκυψε ως γενικό συμπέρασμα ότι αύξηση της αναλογίας Co/Fe στη σύσταση του περοβσκιτικού οξειδίου οδηγεί σε αύξηση της καταλυτικής δραστικότητας, περισσότερο εμφανή για οξειδωτικές συνθήκες. Μελέτη των χαρακτηριστικών σύνθετης αντίστασης ηλεκτροδίων La0.8Sr0.2CoxFe1-xO3 εναποτεθειμένων σε στερεό ηλεκτρολύτη CeO2-Gd2O3, για μερικές πιέσεις οξυγόνου PO2 στην περιοχή 0.7 έως 100 kPa και θερμοκρασίες από 600 έως 850 οC, έδειξε ότι τα χαρακτηριστικά αυτά διαμορφώνονται από έως και δύο κύριες διεργασίες, των οποίων η σχετική συνεισφορά στην συνολική αντίσταση πόλωσης υπό συνθήκες ανοικτού κυκλώματος διαφοροποιείται ανάλογα με την PO2, τη θερμοκρασία και την αναλογία Co/Fe. Τέλος, μελέτη της δραστικότητας ηλεκτροκαταλυτών αποτελούμενων από μίγμα La0.8Sr0.2CoxFe1-xO3 και αγώγιμου άνθρακα όσον αφορά στην αναγωγή οξυγόνου σε αλκαλικό διάλυμα σε θερμοκρασία δωματίου, κυρίως με χρήση της τεχνικής του ηλεκτροδίου περιστρεφόμενου δίσκου, έδειξε ότι σταδιακή υποκατάσταση του Fe από Co στη σύσταση του οξειδίου οδηγεί σε αύξηση της ηλεκτροκαταλυτικής δραστικότητας. Παράλληλα, διαπιστώθηκε αύξηση του αριθμού των ανταλλασσόμενων ηλεκτρονίων ανά μόριο οξυγόνου, από περίπου 2 για τον ηλεκτροκαταλύτη La0.8Sr0.2FeO3-δ/C σε περίπου 4 για τον La0.8Sr0.2CoO3-δ/C, υποδηλώνοντας σταδιακή μεταβολή στο μηχανισμό της αντίδρασης. Σε όλες τις ανωτέρω περιπτώσεις, η παρατηρηθείσα συμπεριφορά συσχετίστηκε κύρια με επαγόμενες διαφοροποιήσεις στην ηλεκτρονική δομή των Β-κέντρων (κέντρα Co και Fe) της επιφάνειας του περοβσκιτικού οξειδίου λόγω μεταβολής του λόγου Co/Fe, καθώς και με αλλαγές της συγκέντρωσης των κενών θέσεων ιόντων οξυγόνου.
Ταξικές σχέσεις στην κερκυραϊκή ύπαιθρο κατά την όψιμη Βενετοκρατία - 18ος αιώνας
Authors: Μόσχου Θεοδώρα
Published: September 2021

Το φέουδο Μαρτσέλλο στη βορειοδυτική Κέρκυρα είναι κατάλοιπο του πρώτου φέουδου που συστάθηκε ποτέ σε κερκυραϊκό έδαφος. Το 1784, ο νέος φεουδάρχης, Γκαμπριέλ Μαρτσέλλο, που το κληρονόμησε από τον αδελφό του, αποφάσισε να συγκροτήσει την "Αναγραφή" (κατάστιχο) των αγαθών του φέουδου και τις υποχρεώσεις των χωρικών απέναντί του, σύμφωνα με τις απαιτήσεις του βενετικού νόμου. Χρησιμοποιώντας αυτή ακριβώς την "Αναγραφή" ως βασικό τεκμηριωτικό υλικό, αναφέρομαι με λεπτομέρειες στην εξέλιξη των σχέσεων παραγωγής μέσα στο φέουδο, από την προηγούμενη "Αναγραφή" (1631), τη μεταβολή των ιδιοκτησιών και της έκτασης των κλήρων, την αλλαγή και την επέκταση των καλλιεργειών, τη συνακόλουθη μεταβολή των αποδόσεων. Ασχολούμαι επίσης με τις διαστάσεις των περιουσιών ανά κοινωνική κατηγορία (χωρικοί, κάτοικοι της πόλης, γυναίκες, ιερείς, εκκλησίες, ιδρύματα) και, τέλος, με τις επιλεγόμενες "καταπατήσεις" και τις νέες ρυθμίσεις που προκύπτουν μέσα από τα νέα καλλιεργητικά συμβόλαια.Κατά τη διάρκεια της συγκρότησης της "Αναγραφής", σημειώθηκαν τέσσερις εμπρησμοί στα αγαθά του επιστάτη του φέουδου, Γιάννη Μάζη. Αυτός κατάγγειλε ως ενόχους έξι συγχωριανούς του, οι οποίοι, σύμφωνα με τον ίδιο, ήθελαν να τον τιμωρήσουν για τη συμβολή του στη συγκρότηση της "Αναγραφής" και για την πίστη του στο φεουδάρχη. Η δικογραφία αυτής της υπόθεσης με βοήθησε να διερευνήσω πλευρές της καθημερινής ζωής στο φέουδο, τη συγκρότηση της αγροτικής οικογένειας, τη θέση της γυναίκας, τη συνείδηση των χωρικών και την ένταξή τους σε ευρύτερα συλλογικά υποκείμενα.
Η δικαστική πραγματογνωμοσύνη κατά τον ΚΠολΔ
Authors: Χατζηγιαννάκος Ζήσης
Published: September 2021

Σκοπός της διατριβής είναι η ενδελεχής εξέταση της δικαστικής πραγματογνωμοσύνης κατά τον ΚΠολΔ. Η διατριβή αποτελείται από εισαγωγικές παρατηρήσεις, οκτώ κεφάλαια και συνοπτικό συμπέρασμα. Στις εισαγωγικές παρατηρήσεις, διαπιστώνουμε τη διπλή ιδιότητα του πραγματογνώμονα και επιχειρούμε να τη διακρίνουμε από άλλους παρεμφερείς θεσμούς, ενώ εξετάζουμε συγκριτικά πέντε ευρωπαϊκά συστήματα πραγματογνωμοσύνης. Στο πρώτο κεφάλαιο διαχωρίζουμε το αντικείμενο της απόδειξης από το αντικείμενο της πραγματογνωμοσύνης και αναλύουμε τις προϋποθέσεις διενέργειάς της, όπως ορίζονται στον νόμο, ενώ στο δεύτερο κεφάλαιο εξετάζουμε τους τρόπους και τη διαδικασία διάταξης πραγματογνωμοσύνης. Στα επόμενα δύο κεφάλαια αναλύουμε διεξοδικά τα δικαιώματα του πραγματογνώμονα, κυρίως την αμοιβή του, καθώς επίσης τις υποχρεώσεις του πραγματογνώμονα, ιδίως την υποχρέωση αυτοπρόσωπης διενέργειας του έργου του, την υποχρέωση ορκοδοσίας, την υποχρέωση κατάθεσης έγγραφης γνωμοδότησης και παροχής διευκρινίσεων. Στο πέμπτο κεφάλαιο μελετάμε τις περιπτώσεις απαλλαγής του πραγματογνώμονα από την εκτέλεση των καθηκόντων του και ειδικότερα την εξαίρεσή του, την αντικατάστασή του και την επανάληψη/συμπλήρωση ή διενέργεια νέας πραγματογνωμοσύνης. Στο έκτο κεφάλαιο εξετάζουμε τη δικαστική εκτίμηση της γνωμοδότησης, τούτη δε συνίσταται στην ελεύθερη εκτίμησή της από το δικαστήριο της ουσίας και τη δυνατότητα ίδρυσης αναιρετικών λόγων που αφορούν τις προϋποθέσεις διάταξης πραγματογνωμοσύνης και την εκτίμηση της γνωμοδότησης. Στο επόμενο, έβδομο κεφάλαιο, πραγματευόμαστε τα ζητήματα που ανακύπτουν κατά την εισφορά εξώδικης τεχνικής γνώσης εκ μέρους των διαδίκων, ενώ στο τελευταίο κεφάλαιο αναλύουμε δύο ειδικές μορφές πραγματογνωμοσύνης, την ιατρική στις δίκες πατρότητας/μητρότητας και την ψυχιατρική στις δίκες δικαστικής συμπαράστασης.
Η ελληνόγλωσση εκπαίδευση στη Σοβιετική Ένωση
Authors: Πουγαρίδου Παρασκευή-Αναστασία
Published: September 2021

Η άνοδος των μπολσεβίκων στην εξουσία εγκαινιάζει μία νέα περίοδο στην πολιτική αναφορικά με τις εθνικές μειονότητες. Και ενώ η τσαρική Ρωσία εφάρμοζε μία αφομοιωτική πολιτική επιδιώκοντας τον εκρωσισμό τους, η σοβιετική κυβέρνηση διακηρύσσει την ισότητα των εθνικών μειονοτήτων. Στο πλαίσιο αυτό, τους παρέχει τη δυνατότητα να οργανώσουν παιδεία "εθνική στη μορφή και σοσιαλιστική στο περιεχόμενο". Η κάθε εθνότητα έτσι, αποκτά σχολεία όπου διδάσκεται τη μητρική της γλώσσα, σε βιβλία που συγγράφονται για αυτόν τον σκοπό. Στην περίπτωση της ελληνικής εθνότητας, τη σύνταξη αυτών των εγχειριδίων αναλαμβάνει η ελληνόγλωσση ελίτ, που μορφώθηκε στον Πόντο και βρέθηκε στη Σοβιετική Ένωση μετά τη Μικρασιατική Καταστροφή. Η ελίτ αυτή συντάσσει εγχειρίδια που απευθύνονται όχι μόνο στον μαθητικό πληθυσμό, αλλά και στους ενήλικες, μιας και λειτουργούν σχολεία αγραμμάτων. Σκοπός της παρεχόμενης εκπαίδευσης είναι η σοσιαλιστικοποίηση των πολιτών, η προετοιμασία τους για την ένταξη στη σοσιαλιστική κοινωνία. Το δείγμα της έρευνας αποτελούν 106 τέτοια εγχειρίδια, που αναπαράγουν την κυρίαρχη ιδεολογία.
Μελέτη των συγκεντρώσεων των κυστεϊνικών λευκοτριενίων στα ούρα παιδιών που πάσχουν από σύνδρομο αποφρακτικής υπνικής άπνοιας και των μεταβολών αυτών μετά από αμυγδαλεκτομή - αδενοτομή
Authors: Μουσαϊλίδης Γεώργιος
Published: September 2021

Στόχος: Ο κύριος στόχος της μελέτης ήταν η σύγκριση των προεγχειρητικών με τα μετεγχειρητικά επίπεδα κυστεϊνικών λευκοτριενίων ούρων (uCysLT) σε παιδιά που υποβάλλονται σε αδενοτομή/αμυγδαλεκτομή για σύνδρομο αποφρακτικής υπνικής άπνοιας (ΣΑΑΥ) προκειμένου να διερευνηθεί κατά πόσον η υπερβολική δραστηριότητα λευκοτριενίων είναι η αιτία ή η συνέπεια του ΣΑΑΥ.Υλικό και μέθοδος: Διεξήχθη μια προοπτική μελέτη σε μη παχύσαρκα παιδιά (ηλικίας 4-10 ετών) που προσήλθαν για πολυκαταγραφική μελέτη ύπνου λόγω αποφρακτικής διαταραχής της αναπνοής. Συμπεριλήφθηκαν παιδιά με μέτριο / σοβαρό ΣΑΑΥ που έλαβαν θεραπεία με αμυγδαλεκτομή/αδενοτομή. Διεξήχθη μια δεύτερη πολυκαταγραφική μελέτη ύπνου 2 μήνες μετά την επέμβαση για την επιβεβαίωση της θεραπείας του ΣΑΑΥ, και εκείνα με υπολειπόμενο ΣΑΑΥ εξαιρέθηκαν. Ελήφθησαν πρωινά δείγματα ούρων και συγκρίθηκαν τα προεγχειρητικά επίπεδα uCysLT με τα μετεγχειρητικά επίπεδα.Αποτελέσματα: 27 παιδιά πληρούσαν τα κριτήρια και υποβλήθηκαν σε μετεγχειρητική πολυκαταγραφική μελέτη ύπνου, ενώ τρία παιδιά εξαιρέθηκαν λόγω υπολειπόμενου ΣΑΑΥ (μετεγχειρητικόε AHI> 2), έτσι η ομάδα μελέτης αποτελούταν από 24 παιδιά (μέση ηλικία: 5,7 ± 2,1 έτη). Ο μέσος προεγχειρητικός και μετεγχειρητικός AHI ήταν 10,96 ± 5,93 και 1,44 ± 0,56 αντίστοιχα. Ο μέσος όρος προεγχειρητικών επιπέδων uCysLT ήταν 21,14 ± 4,65, ενώ μετά την αδενοτομή/αμυγδαλεκτομή μειώθηκαν σημαντικά σε 12,62 ± 2,67 (P <0,01).Συμπέρασμα: Τα επίπεδα των uCysLT μειώνονται σημαντικά μετά από αδενοτομή/αμυγδαλεκτομή σε μη παχύσαρκα παιδιά με μέτριο / σοβαρό ΣΑΑΥ, υποδηλώνοντας ότι η υπερβολική δραστηριότητα λευκοτριενίων είναι κυρίως συνέπεια του ΣΑΑΥ.
Συλλογή, ανάλυση και επεξεργασία δεδομένων από κοινωνικά δίκτυα με σκοπό την ανάλυση συναισθήματος και την ανίχνευση γεγονότων
Authors: Παλαιοκρασσάς Γεώργιος
Published: September 2021

Η παρούσα διδακτορική διατριβή μελετά και προτείνει ρεαλιστικές λύσεις σε σημαντικά θέματα που σχετίζονται με την ανάλυση δεδομένων από κοινωνικά δίκτυα. Στα πλαίσια της έρευνας μελετάται επίσης η εφαρμογή σε ένα ετερογενές πολυμεσικό περιβάλλον. Χρησιμοποιούνται πολλές τεχνολογίες όπως η μετάδοση υψηλήςανάλυσης πολυμεσικού περιεχομένου, μεθοδολογίες για επίβλεψη και ανάλυση τηςδραστηριότητας από κοινωνικά δίκτυα για την επισήμανση ταινιών σε πραγματικόχρόνο χρησιμοποιώντας ανθρωποκεντρική σημασιολογική εξαγωγή βασιζόμενη σε MPEG-7 προφίλ. Επιτυγχάνεται βελτίωση της εκπαιδευτικής διαδικασίας μέσω της παρουσίασης εκπαιδευτικών ταινιών σε παραδοσιακά πολιτιστικά κέντρα και μουσεία.Το παρουσιαζόμενο σύστημα μπορεί να χρησιμοποιηθεί σε πολλές εφαρμογές, όπου το κοινωνικό περιεχόμενο χρειάζεται να αναθεωρηθεί από πολλά άτομα που μπορεί να είναι γεωγραφικά απομακρυσμένα και να τροποποιηθεί ύστερα από ομάδα ειδικών σύμφωνα με τα ληφθέντα σχόλια. Αξιοποιήθηκε με επιτυχία στα πλαίσια του ευρωπαϊκού ερευνητικού έργου EXPERIMEDIA σε πολιτισμικά και εκπαιδευτικά κέντρα όπως στο Ίδρυμα Μείζονος Ελληνισμού κ.α. Παράλληλα, αναπτύχθηκε μια υπηρεσία εντοπισμού γεγονότων σε δεδομένα από κοινωνικά δίκτυα με στόχο να αναλύσει δεδομένα, προκειμένου να τα ομαδοποιήσεισε συλλογές βάσει του κειμένου και των διαθέσιμων μεταδεδομένων. Βασίζεται στον distance-dependent Chinese Restaurant Process αλγόριθμο, μια προσέγγιση ομαδοποίησης που ομοιάζει με τον αλγόριθμο της διαδικασίας Dirichlet, ενώ εξετάστηκε μια σειρά μεθόδων προεπεξεργασίας των δεδομένων και αξιολόγησης. Στα πλαίσια της διατριβής εξετάστηκε διεξοδικά επίσης το πρόβλημα της ανάλυσηςσυναισθήματος σε δεδομένα από κοινωνικά δίκτυα, όπου ανέπτυχθηκε μια υπηρεσία ανάλυσης συναισθήματος αξιοποιώντας τον αλγόριθμο γράφων ν-γραμμάτων προκειμένου να εξαχθούν μοτίβα και να ταξινομηθούν τα δεδομένα σε μια από τις διαθέσιμες κατηγορίες. Οι δύο υπηρεσίες αξιολογήθηκαν χρησιμοποιώντας πολλαπλά σύνολα δεδομένων και μετρικών και αξιοποιήθηκαν στα πλαίσια του ευρωπαϊκού ερευνητικού έργου SUPER ως βασικό τμήμα μιας ενιαίας πλατφόρμας για την αξιοποίηση των κοινωνικών δικτύων από τις υπηρεσίες πολιτικής προστασίας κατά την διάρκεια καταστάσεων έκτακτης ανάγκης.
Επαγγελματική εξουθένωση και μετατραυματική συμπτωματολογία σε αστυνομικούς επιλεγμένων υπηρεσιών της ελληνικής και κυπριακής αστυνομίας
Authors: Νικολάου Νικόλαος
Published: September 2021

Στόχος της μελέτης είναι η διερεύνηση της έκθεσης ενός πληθυσμού αστυνομικών συγκεκριμένων υπηρεσιών σε στρεσογόνους παράγοντες ή /και τραυματικά γεγονότα και οι επιπτώσεις της έκθεσης αυτής όσον αφορά στην επαγγελματική τους λειτουργικότητα (αξιολόγηση της επαγγελματικής εξουθένωσης) και στην ψυχική τους κατάσταση (αξιολόγηση μετατραυματικής συμπτωματολογίας). Η εργασία σε αστυνομικές υπηρεσίες ανήκει στις επαγγελματικές δραστηριότητες που χαρακτηρίζονται από υψηλά επίπεδα άγχους. Οι παράγοντες εργασιακού άγχους που απασχολούν αυτόν τον πληθυσμό, είναι υπηρεσιακοί παράγοντες, και παράγοντες που σχετίζονται με τη φύση της δουλειάς του μάχιμου αστυνομικού. Ακόμη η παρατεταμένη έκθεση σε στρεσογόνους παράγοντες, έχει συσχετιστεί με την επαγγελματική εξουθένωση. Ο βαθμός και η συχνότητα έκθεσης σε κάθε μια από τις δύο μεγάλες κατηγορίες στρεσογόνων παραγόντων, παράμετροι οι οποίες, συνδυαζόμενες με τα ατομικά χαρακτηριστικά και ιδιαίτερα τις στρατηγικές διαχείρισης του άγχους που επιστρατεύει κάθε άτομο, θα καθορίσουν τις παρατηρούμενες επιπτώσεις, εξαρτώνται με τη σειρά τους από τη θέση – καθήκοντα και ιεραρχία- που κατέχει ο κάθε εργαζόμενος στην υπηρεσιακή δομή. Στην έρευνα έλαβαν μέρος 184 Αστυνομικοί των Σχολών της Ελλάδας και 22 Αστυνομικοί του Ειδικού Αντιτρομοκρατικού Ουλαμού Κύπρου. Τα αποτελέσματα της μελέτης μας, αναδεικνύουν την ύπαρξη Επαγγελματικής Εξουθένωσης στους Αστυνομικούς των Σχολών με μέσο όρο υπηρεσίας 1.6 έτη, σε αντίθεση με τον πληθυσμό του Ε.Α.Ο., που με μέσο όρο υπηρεσίας 8.91 έτη, δεν παρουσίασε Επαγγελματική Εξουθένωση. Η Επαγγελματική Εξουθένωση βρέθηκε να σχετίζεται με υπηρεσιακούς παράγοντες και συγκεκριμένα με την μη ικανοποιητική επικοινωνία μεταξύ των συναδέλφων, τη μη επαρκή στήριξη – διοικητική, εκπαιδευτική, ψυχολογικής μορφής - που λαμβάνουν από την υπηρεσία ως προς την επιτέλεση των καθηκόντων τους και, τέλος, με τις επαγγελματικές ασχολήσεις. Στη διερεύνηση στρατηγικών αντιμετώπισης προβλημάτων, οι υποκλίμακες που συνδέονται με την συναισθηματική εξουθένωση είναι η επικέντρωση και εκτόνωση των συναισθημάτων, η νοητική αποδέσμευση και ο σχεδιασμός. Η προσωπική εκπλήρωση συνδέεται με την υποκλίμακα της νοητικής αποδέσμευσης, ενώ η αποπροσωποποίηση σχετίζεται με την επικέντρωση στο συναίσθημα και εκτόνωσή του, τον σχεδιασμό και την θρησκεία. Η πλειοψηφία των ερωτώμενων είχαν εμπειρία ενός τραυματικού γεγονότος που είναι έξω από το φάσμα των συνηθισμένων εμπειριών για τους ανθρώπους. Η ύπαρξη τρέχουσας συμπτωματολογίας Διαταραχής Μετά από Τραυματικό Στρες, ήταν για τον πληθυσμό των Σχολών 3.8% και για τον πληθυσμό του Ε.Α.Ο. 4.5%., δηλαδή ποσοστά μεγαλύτερα σε σχέση με την ύπαρξη τρέχουσας συμπτωματολογίας στο γενικό πληθυσμό. Τα αποτελέσματά καταδεικνύουν την ανάγκη εφαρμογής ανθρωποκεντρικής διαχείρισης του προσωπικού από την Διοίκηση της Αστυνομίας, με ταυτόχρονη εμπέδωση της ομαδικότητας και δημιουργίας διαπροσωπικών σχέσεων μεταξύ των μελών του Σώματος.
Βέλτιστη διαχείριση μετρήσεων για ενίσχυση παρατηρησιμότητας και ακρίβειας σε εκτιμητές κατάστασης συστημάτων ηλεκτρικής ενέργειας με ελλιπή δεδομένα
Authors: Ξύγκης Θεμιστοκλής
Published: September 2021

H ενίσχυση της εποπτείας και του ελέγχου των συστημάτων ηλεκτρικής ενέργειας αποτελεί έναν από τους κύριους άξονες για τη μετάβαση στην εποχή των ευφυών δικτύων. Προς αυτή την κατεύθυνση, ο ρόλος και η σημασία των εκτιμητών κατάστασης που λειτουργούν στα κέντρα ελέγχου ενέργειας αναβαθμίζονται συνεχώς. Η παρούσα διδακτορική διατριβή πραγματεύεται μεθόδους και τεχνικές βέλτιστης διαχείρισης μετρήσεων στο πλαίσιο της λειτουργίας εκτιμητών κατάστασης σταθμισμένων ελαχίστων τετραγώνων σε συστήματα ηλεκτρικής ενέργειας που χαρακτηρίζονται από ελλιπή δεδομένα. Αρχικά, εκπονείται μία βιβλιογραφική επισκόπηση σχετικά με την εξέλιξη των λειτουργιών της επεξεργασίας τοπολογίας, της ανάλυσης παρατηρησιμότητας και της εκτίμησης κατάστασης σε συστήματα μεταφοράς και δίκτυα διανομής ηλεκτρικής ενέργειας με στόχο την ανάδειξη των κύριων σύγχρονων προκλήσεων και σχετικών προβλημάτων. Επίσης, περιγράφεται το θεωρητικό πλαίσιο των τριών πεδίων και αναλύονται θεμελιώδεις σχετικές μέθοδοι, στοιχεία των οποίων χρησιμοποιούνται για την ανάπτυξη του προτεινόμενου ερευνητικού έργου. Κατόπιν, η μελέτη επικεντρώνεται στη διαχείριση ψευδομετρήσεων στα δίκτυα διανομής δεδομένης της έλλειψης επαρκούς αριθμού πραγματικών μετρητικών δεδομένων. Προτείνονται στοχευμένες τεχνικές για την υλοποίηση πλαισίων συνδυασμένης λειτουργίας διαφορετικών μεθόδων παραγωγής ψευδομετρήσεων φορτίου με τον αλγόριθμο εκτίμησης κατάστασης με βάση τη διαθεσιμότητα μετρητικών δεδομένων φορτίου. Επιπλέον, εξετάζεται μια μέθοδος επεξεργασίας τοπολογίας με χρήση ψευδομετρήσεων για τη μελέτη των καταστάσεων των διακοπτικών μέσων. Η αποτελεσματικότητα των προτεινόμενων προσεγγίσεων διερευνάται μέσω εκτενών προσομοιώσεων σε ένα πειραματικό και ένα πραγματικό δίκτυο διανομής.Στη συνέχεια, η έρευνα εστιάζεται στη βέλτιστη επιλογή μετρητικών μονάδων σε συστήματα ηλεκτρικής ενέργειας με ελλιπή δεδομένα με σκοπό την ενίσχυση της παρατηρησιμότητας και της ακρίβειας της εκτίμησης κατάστασής τους. Προτείνονται τρεις καινοτόμες μέθοδοι, οι οποίες θεμελιώνονται στην πληροφορία του Fisher και διατυπώνονται ως προβλήματα βελτιστοποίησης με χρήση κυρτού και ημιορισμένου προγραμματισμού. Κριτήριο για την επίτευξη παρατηρησιμότητας είναι η ελαχιστοποίηση του απαιτούμενου αριθμού εγκαταστάσεων μετρητικών μονάδων, ενώ, για τη μεγιστοποίηση της ακρίβειας της εκτίμησης κατάστασης, αξιοποιούνται στατιστικά κριτήρια προερχόμενα από το βέλτιστο πειραματικό σχεδιασμό. Στις δυνατότητες των προτεινόμενων μεθόδων εμπίπτουν τόσο ο σχεδιασμός σύγχρονων μετρητικών υποδομών όσο και η βελτίωση υφιστάμενων μετρητικών συστημάτων. Οι μέθοδοι αξιολογούνται μέσω της εφαρμογής τους σε συστήματα ηλεκτρικής ενέργειας από τη διεθνή βιβλιογραφία. Εν κατακλείδι, οι προτεινόμενες προσεγγίσεις αντιμετωπίζουν την έλλειψη μετρητικών δεδομένων στα συστήματα ηλεκτρικής ενέργειας παρέχοντας ποιοτικές λύσεις για τη βέλτιστη διαχείριση μετρήσεων με γνώμονα την αποδοτική λειτουργία των εκτιμητών κατάστασης.
Οπτική και ηχητική αντίληψη υπερχώρων
Authors: Τραπέρας Δημήτριος
Published: September 2021

Διερευνώνται οι ανώτερες διαστάσεις, που είναι γνωστές και ως «Υπερχώροι», και οι τρόποι προσέγγισής τους μέσω των αισθήσεων και υπό το πρίσμα της Τέχνης, της Τεχνολογίας και της Επιστήμης. Συγκεκριμένα, διερευνάται ο τρόπος με τον οποίο ο άνθρωπος διαμορφώνει την αντίληψη του τριδιάστατου χώρου με βάση τα δεδομένα που δέχονται τα αισθητήρια όργανα και την εγκεφαλική επεξεργασία τους. Αναλύουμε την έννοια της διάστασης τόσο στην οικεία της μορφή, όσο και στον χώρο της Επιστήμης, των Μαθηματικών και της Φυσικής, με έμφαση στις θεωρίες για υπαρκτούς και φανταστικούς κόσμους. Μελετάται η γεωμετρική προσέγγιση της Τέταρτης Χωρικής Διάστασης μέσα από την μαθηματική λογική και εξετάζονται οι ιδιότητες απλών γεωμετρικών υπερ-στερεών. Εξετάζεται ιστορικά η αναζήτηση των ανωτέρων διαστάσεων και η διάδοση της θεωρίας της Τέταρτης Χωρικής Διάστασης στο ευρύ κοινό μέσα από την Τέχνη και την Λογοτεχνία. Αναλύεται συνοπτικά η σχέση των υπερχώρων με την Σύγχρονη Τέχνη από τις αρχές του εικοστού αιώνα μέχρι τις μέρες μας. Έτσι οδηγούμαστε στο κύριο θέμα της παρούσας εργασίας: με αφορμή τους τρόπους προσέγγισης της υπερχωρικής αντίληψης διαφόρων καλλιτεχνών και επιστημόνων στο παρελθόν, είναι δυνατόν να την βελτιώσουμε εφαρμόζοντας, καταρχάς, σύγχρονη οπτικοακουστική τεχνολογία; Συγκεκριμένα, προτείνεται: (α) μία διαδραστική καλλιτεχνική εγκατάσταση για την προσέγγιση του Υπερχωρικού Ήχου, όπως τον περιέγραψε ο Varèse και ο Helmholtz και σε αντιστοίχιση με τα Βαρυτικά Κύματα, (β) μία επιστημονική προσέγγιση της διαισθητικής «Υπερσφαίρας» του Johan Van Manen και η σύνδεσή της με την Κβαντική Γεωμετρία της Θεωρίας των Χορδών που, μέσα από μία καλλιτεχνική προσέγγιση, οδηγεί σε ένα νέο κοσμολογικό μοντέλο και (γ) μία διαδραστική εφαρμογή οπτικοποίησης της Υπερσφαίρας που προκύπτει ως εξέλιξη της Μεθόδου των Χρωματιστών Κύβων του Hinton.
Μελαγχρωματικές βλάβες δέρματος παιδιών και εφήβων
Authors: Παπακωνσταντίνου Αναστασία
Published: September 2021

Οι κοινοί επίκτητοι σπίλοι εμφανίζονται στην παιδική ηλικία και αυξάνονται κατά την εφηβεία και τη νεαρή ενήλικη ζωή. Καθώς αποτελούν παράγοντα κινδύνου για την ανάπτυξη μελανώματος, είναι πολύ σημαντική η γνώση της επιδημιολογίας τους και των δερματοσκοπικών χαρακτηριστικών τους, ειδικά κατά την παιδική και εφηβική ηλικία.Σκοπός. Ο σκοπός αυτής της μελέτης ήταν ο προσδιορισμός της συχνότητας των σπίλων, η καταγραφή των δερματοσκοπικών τους προτύπων, ο υπολογισμός του κυρίαρχου δερματοσκοπικού πρότυπου και η σχέση τους με περιβαλλοντικούς και φαινοτυπικούς παράγοντες.Υλικό και μέθοδοι. Η μελέτη σχεδιάστηκε ως συγχρονική μελέτη επιπολασμού (cross-sectional study) με διαστρωμένη τυχαιοποίηση ανά ηλικία. Το πληθυσμιακό δείγμα χωρίστηκε σε δυο ομάδες. Η πρώτη ομάδα περιλάμβανε μαθητές δημοτικού (ηλικίες 6-12) και η δεύτερη μαθητές γυμνασίων και λυκείων (ηλικίες 12-18). Η εξέταση των μαθητών έγινε είτε στο σχολείο τους, είτε στο τμήμα Δερματοσκόπησης της Α΄ Δερματολογικής κλινικής του ΑΠΘ. Κάθε άτομο που συμμετείχε στην έρευνα συμπλήρωνε ένα ερωτηματολόγιο που περιλάμβανε στοιχεία για την ηλικία, το φύλο, το φωτότυπο, την ευαισθησία στην ηλιακή ακτινοβολία, την έκθεση στον ήλιο, τη χρήση αντιηλιακού και το ιστορικό ηλιακού εγκαύματος. Στη συνέχεια καταγράφηκαν όλοι οι σπίλοι, καθώς και τα δερματοσκοπικά τους πρότυπα. Αποτελέσματα. Στη μελέτη συμμετείχαν δυο χιλιάδες πεντακόσια πέντε (2505) άτομα, από τα οποία το 47,8% ήταν αγόρια και το 52,2% κορίτσια. Η μέση τιμή των σπίλων ανά άτομο ήταν 29,11 (SD=±23,863) και αυξανόταν με την ηλικία. Τα αγόρια εμφανίζουν αυξημένο αριθμό σπίλων στον κορμό (11,7 ± 11,2 (αγόρια) και 10,0 ± 8,7 (κορίτσια), p < 0,001) και το πρόσωπο και το λαιμό (6,2 ± 5,3 (αγόρια) και 5,1 ± 4,3 (κορίτσια), p < 0,001), ενώ τα κορίτσια στα άνω (10,3 ± 10,1 (κορίτσια) και 9,3 ± 9,4 (αγόρια), p = 0,008) και κάτω άκρα (2,8 ± 3,4 (κορίτσια) και 2,5 ± 3,2 (αγόρια), p = 0,008). Όσον αφορά στο κυρίαρχο δερματοσκοπικό πρότυπο, το σφαιροειδές ήταν το πιο συχνό στις μικρότερες ηλικίες και το ποσοστό του έπεφτε με την αύξηση της ηλικίας. Αντιθέτως, το δικτυωτό καταγράφηκε πιο συχνά στα άτομα εφηβικής ηλικίας.Συμπεράσματα. Τα αποτελέσματα της έρευνας είναι σε συμφωνία με τις περισσότερες μελέτες της βιβλιογραφίας. Συγκεκριμένα, ο αριθμός των ΜΣ αυξάνει με την ηλικία, δεν διαφοροποιείται ανάλογα με το φύλο, τα αγόρια έχουν πιο πολλούς ΜΣ στον κορμό και το πρόσωπο, ενώ τα κορίτσια στα άνω και κάτω άκρα. Επιπλέον, το σφαιροειδές πρότυπο είναι το κυρίαρχο στα παιδιά ηλικίας 6-12 και το δικτυωτό στους εφήβους ηλικίας 13-18. Είναι η πρώτη μελέτη στον Ελλαδικό χώρο, σε τόσο μεγάλο δείγμα πληθυσμού και φιλοδοξεί να αποτελέσει τη βάση για περαιτέρω έρευνα, καθώς και για την οργάνωση, από την πολιτεία, προγραμμάτων πρόληψης του κακοήθους μελανώματος.
Αθλητική δραστηριότητα αθλητισμός για όλους
Authors: Οικονόμου Βασίλειος
Published: September 2021

Ο “Αθλητισμός/ Σωματική Άσκηση για Όλους” αποτελεί το αθλητικό κίνημα της σύγχρονης ζωής που υπαγορεύει τη συνειδητή επιλογή της κίνησης για υγεία, ευεξία, καλή φυσική κατάσταση, ψυχική υγεία, ψυχαγωγία, κοινωνική ένταξη και κοινωνική συνοχή. Το δικαίωμα των πολιτών στην άθληση αποτυπώνεται σε αρκετά νομοθετικά κείμενα, ως πολιτική και ηθική δέσμευση των Κρατών της Ευρώπης. Η μελέτη αποσκοπεί, υπό το πρίσμα του δικαίου και της διεθνούς νομικής αντιμετώπισής του, να διερευνήσει, αν ο αθλητισμός αποτελεί δικαίωμα, πώς αυτό το δικαίωμα εξασφαλίζεται νομικά καθώς και εάν ικανοποιείται και σε ποιο βαθμό. Για την υλοποίηση του σκοπού της έρευνας, χρησιμοποιείται η μέθοδος της αναλυτικής ερμηνευτικής των κανόνων του δικαίου, de lege lata, η μέθοδος δηλαδή που διδάσκει τον τρόπο σύλληψης του νοήματος των κανόνων του θετικού δικαίου, των κανόνων του ισχύοντος δικαίου, δεδομένου ότι αυτοί οι κανόνες είναι το αποτέλεσμα σκόπιμης βούλησης του νομοθέτη. Κατά συνέπεια, ο αθλητισμός/σωματική άσκηση για όλους προσεγγίζεται, υπό το πρίσμα του νομικού πλαισίου που τον διέπει, τόσο ως συνταγματικά κατοχυρωμένος θεσμός, όσο και ως ατομικό δικαίωμα που τελεί υπό την προστασία του κράτους. Επιπλέον, εξετάζεται η συσχέτιση του αθλητισμού με την ικανοποίηση του δημοσίου συμφέροντος στην οικονομική, κοινωνική και πολιτιστική ζωή της χώρας. Η μελέτη υποστηρίζει την άποψη ότι απαιτείται η ύπαρξη πλήρους, σαφούς και διακριτής νομοθετικής ρύθμισης της υπόστασης και οντότητας του αθλητικού γίγνεσθαι στην ελληνική έννομη τάξη, με στόχο την εξασφάλιση του δικαιώματος της ελεύθερης συμμετοχής των πολιτών στην αθλητική δραστηριότητα με τρόπο που τελικά το δικαίωμα αυτό ούτε να αναιρείται ούτε να συρρικνώνεται και φυσικά ούτε να αλλοιώνεται το νόημα του και οι ηθικές του αρχές. Ο “Αθλητισμός/Σωματική Άσκηση για όλους” είναι στενά συνδεδεμένος με την ποιότητα ζωής των πολιτών και οι Οργανισμοί Τοπικής Αυτοδιοίκησης, ως προνομιακοί φορείς ανάπτυξης αθλητικής νοοτροπίας και συμπεριφοράς, μέσα από την προσφορά κοινωνικών υπηρεσιών αναψυχής μπορούν να προσφέρουν στην ποιότητα ζωής των δημοτών τους. Η μελέτη υποστηρίζει την άποψη ότι για την αποτελεσματική, ευέλικτη και ουσιώδη δράση τους, οι Δημοτικοί Αθλητικοί Οργανισμοί θα πρέπει να αποβάλλουν το καθεστώς του νομικού προσώπου δημοσίου δικαίου και να μετατραπούν σε νομικά πρόσωπα ιδιωτικού δικαίου ειδικού σκοπού. Η νέα νομική υπόσταση εκτιμάται ότι θα συμβάλλει στη διαμόρφωση του κατάλληλου στρατηγικού σχεδιασμού των “Προγραμμάτων Άθλησης για Όλους” στην προοπτική εξασφάλισης των δραστηριοτήτων αυτών προς όφελος των πολιτών.
The dynamic relationship between economic freedom and growth, income inequality and happiness
Authors: Μπέφας Σωτήριος
Published: September 2021

Η υποβληθείσα Διδακτορική Διατριβή μελετά τη συσχέτιση και τα αποτελέσματα της αλληλοεπίδρασης σε βραχυχρόνια και μακροχρόνια περίοδο μεταξύ της οικονομικής ελευθερίας και των ακόλουθων μακροοικονομικών μεγεθών, της Οικονομικής Μεγέθυνσης, της Εισοδηματικής Ανισότητας και Ευημερίας στην Ελλάδα. H πρωτοτυπία της μελέτης αυτής έγκειται στο γεγονός ότι είναι η πρώτη προσπάθεια ανάλυσης της σχέσης των ανωτέρω μεταβλητών για την Ελλάδα. Η όλη ανάλυση στηρίχθηκε αφενός σε έγκυρη και σύγχρονη βιβλιογραφική ανασκόπηση και αφετέρου στην ανάλυση των δεδομένων με τη χρήση του προγράμματος Eviews. Χρησιμοποιώντας λοιπόν σύγχρονες μεθόδους και εργαλεία στατιστικής ανάλυσης και αναλυτικής σκέψης προέκυψαν πολύ σημαντικά αποτελέσματα και αποδείχθηκε ότι υπάρχει συσχέτιση των μεταβλητών. Η παρούσα διατριβή είναι δομημένη σε δύο κύρια μέρη. Το πρώτο περιλαμβάνει μια εκτενή παρουσίαση της βιβλιογραφίας, θεωρητική και εμπειρική όσον αφορά τις σχέσεις μεταξύ της Οικονομικής Ελευθερίας, Οικονομικής Μεγέθυνσης, Ευημερίας και Εισοδηματικής Ανισότητας. Η εμπειρική αφορά τη παρουσίαση των αποτελεσμάτων από έρευνες μελετητών οι οποίοι χρησιμοποιώντας διάφορα οικονομετρικά υποδείγματα, εκτιμούν εμπειρικά τη βραχυχρόνια και μακροχρόνια σχέση των ανωτέρω μεταβλητών. Επιπρόσθετα παρουσιάζεται αναλυτικά το θεωρητικό υπόβαθρο από τις οικονομετρικές τεχνικές που χρησιμοποιούνται όπως ο έλεγχος στασιμότητας, έλεγχος συνολοκλήρωσης, εκτίμηση των υποδειγμάτων διορθώσεων λαθών, ανάλυση των υποδειγμάτων διανυσματικών αυτοπαλινδρομήσεων, έλεγχος αιτιότητας των μεταβλητών, καθώς και βιβλιογραφική επισκόπηση της εκτίμησης των συναρτήσεων απόκρισης σε διαταραχές μέσω της εκτίμησης VAR υποδειγμάτων, και εκτίμηση των μελλοντικών μεταβολών της κάθε ενδογενούς μεταβλητής λόγω της ταυτόχρονης μεταβολής των υπολοίπων ενδογενών μεταβλητών. Τα εμπειρικά συμπεράσματα αυτής της εργασίας μπορούν να αναλυθούν σε διάφορες κατευθύνσεις σχετικά με την οικονομική πολιτική της χώρας. Πρώτα απ 'όλα, η αυξημένη ανάπτυξη διαπιστώθηκε ότι σχετίζεται με την αύξηση της οικονομικής ελευθερίας και της ευημερίας στη χώρα τόσο βραχυπρόθεσμα όσο και μακροπρόθεσμα. Δεύτερον, προσδιορίζουμε εμπειρικά ότι πολιτικές που προάγουν οικονομική ελευθερία στην Ελλάδα συνδέονται θετικά με την βελτίωση της εισοδηματικής ισότητας στη χώρα. Επιπλέον, τα εμπειρικά αποτελέσματα δείχνουν ότι οι πολιτικές που προωθούν την οικονομική ελευθερία στην Ελλάδα θα έχουν ως αποτέλεσμα τη βελτίωση της ευημερίας της κοινωνίας.
Ασφάλεια επικοινωνιών και κατανεμημένων συστημάτων
Authors: Πεππές Δημήτριος
Published: September 2021

Η διατριβή έχει ως κύριο στόχο την ασφάλεια και την προστασία δεδομένων κατά την διαδικασία της επεξεργασίας, μεταφοράς ή/και αποθήκευσης τους σε συστήματα υπολογιστών. Ειδικότερα προτείνεται ένα νέο μοντέλο συμφωνίας κλειδιού αποδεδειγμένης ασφάλειας, ένα νέο κρυπτογραφικό πρωτόκολλο αποδεδειγμένης ασφάλειας, ελάχιστης πολυπλοκότητας και μικρού υπολογιστικού κόστους και μια εφαρμογή του. Επίσης, παρουσιάζεται ένα νέο σύστημα ελέγχου πρόσβασης που βασίζεται στο μοντέλο ρόλου χρήστη στο χώρο των πληροφοριακών συστημάτων των Νοσοκομείων. Τέλος παρουσιάζεται συγκριτική μελέτη γνωστών πρωτόκολλων κρυπτογραφίας.
Ανάπτυξη και εφαρμογή μιας δοκιμασίας αξιολόγησης των διαπροσωπικών ικανοτήτων για εκπαιδευτικούς και υποψήφιους επαγγελματίες της ειδικής και γενικής αγωγής
Authors: Παυλίδου Κυριακή
Published: September 2021

Σκοπός της παρούσας έρευνας ήταν να μετρήσει τις διαπροσωπικές ικανότητες εκπαιδευτικών και φοιτητών σε καταστάσεις που μπορεί να αντιμετωπίσουν σε ένα σχολείο και οι οποίες απαιτούν διαπροσωπική αλληλεπίδραση με μαθητές, γονείς ή άλλους εκπαιδευτικούς. Επιπλέον διερευνήθηκε η σχέση μεταξύ του διαπροσωπικού στυλ των εκπαιδευτικών και της επαγγελματικής εξουθένωσης και ο ρόλος των διαπροσωπικών ικανοτήτων στη μεταξύ τους σχέση. Για τη μέτρηση των διαπροσωπικών ικανοτήτων κατασκευάστηκε μια δοκιμασία (Δοκιμασία Αποτίμησης Διαπροσωπικών Ικανοτήτων, ΔΑΔΙ) στα πρότυπα των Δοκιμασιών Κρίσεων Καταστάσεων. Στην έρευνα συμμετείχαν 269 εκπαιδευτικοί Γενικής και Ειδικής Αγωγής και 117 φοιτητές προερχόμενοι από Παιδαγωγικά Τμήματα Γενικής και Ειδικής Αγωγής. Για τη μελέτη του διαπροσωπικού στυλ και της επαγγελματικής εξουθένωσης χρησιμοποιήθηκαν τα ερωτηματολόγια Questionnaire on Teacher Interaction και Maslach Burnout Inventory αντίστοιχα. Τα αποτελέσματα της στατιστικής ανάλυσης επιβεβαίωσαν σε μεγάλο βαθμό τις ερευνητικές υποθέσεις. Οι διαπροσωπικές ικανότητες, το διαπροσωπικό στυλ και η επαγγελματική εξουθένωση διαφοροποιήθηκαν κυρίως μεταξύ εκπαιδευτικών που υπηρετούσαν σε διαφορετική βαθμίδα εκπαίδευσης. Διαφορές στις διαπροσωπικές ικανότητες σημειώθηκαν και μεταξύ εκπαιδευτικών και φοιτητών, καθώς και μεταξύ φοιτητών διαφορετικού έτους φοίτησης. Οι διαπροσωπικές ικανότητες φάνηκε ότι ασκούν προστατευτικό διαμεσολαβητικό ρόλο μεταξύ του διαπροσωπικού στυλ και της επαγγελματικής εξουθένωσης. Η παρούσα έρευνα συμβάλλει στη μελέτη των διαπροσωπικών ικανοτήτων των εκπαιδευτικών και στη σημασία τους για την ευημερία τόσο των ίδιων των εκπαιδευτικών, όσο και των μαθητών τους, μέσω της ανάπτυξης υποστηρικτικών διαπροσωπικών στυλ. Η χρησιμοποίηση ενός νέου ερευνητικού εργαλείου, για τα ελληνικά δεδομένα, συμβάλλει στην περαιτέρω τεκμηρίωση και κατανόηση της χρήσης των Δοκιμασιών Κρίσεων Καταστάσεων στην εκπαίδευση, ως εργαλεία αποτίμησης ικανοτήτων με μεγάλη προβλεπτική ισχύ.
Η νομική έννοια των έργων τέχνης, των μνημείων και των πολιτιστικών αγαθών σε μια παγκοσμιοποιημένη κοινωνία
Authors: Παπαδοπούλου Βασιλική
Published: September 2021

Η διατριβή εξετάζει υπό το πρίσμα της κοινωνιολογίας του δικαίου την αμφίδρομη σχέση του δικαίου με τις κοινωνικές αναπαραστάσεις των έργων τέχνης, των μνημείων και των πολιτιστικών αγαθών ως κοινών αγαθών, όπως αυτές διαμορφώθηκαν κατά τη νεωτερικότητα και την ύστερη νεωτερικότητα στη Δύση και την Ελλάδα, προκειμένου να αναδειχθεί η διαμόρφωση και η αλλαγή της νομικής έννοιας των αγαθών αυτών από τον 20ο στον 21ο αιώνα. Οι κοινωνικές αναπαραστάσεις που εξετάστηκαν προέβαλαν τον εμπορευματικό χαρακτήρα που προσέλαβε το έργο τέχνης μέσα στη μαζική κουλτούρα και τις πολιτιστικές βιομηχανίες, καθώς και τη λειτουργία της τέχνης στην ύστερη νεωτερικότητα ως μέσου έκφρασης της διαφορετικότητας. Ανέδειξαν τον κοινωνικοποιητικό ρόλο των μνημείων και των πολιτιστικών αγαθών, τα οποία αναγνωρίστηκαν κατά τη νεωτερικότητα ως στοιχεία συγκρότησης εθνικής και κοινωνικής ταυτότητας, και κατά την ύστερη νεωτερικότητα ως στοιχεία διαφοροποίησης των λαών μέσα στην παγκόσμια κοινότητα. Όσον αφορά την Ελλάδα, ο Νεοελληνικός Διαφωτισμός, ο ρομαντισμός, το αισθητικό κίνημα του μοντερνισμού και οι αντιλήψεις της ύστερης νεωτερικότητας επηρέασαν τη διαμόρφωση και εξέλιξη των κοινωνικών αναπαραστάσεων για τον ρόλο των αγαθών αυτών στη συγκρότηση της εθνικής ταυτότητας. Το δίκαιο συνέβαλε στην εμπέδωση και τη μεταβολή των κοινωνικών αναπαραστάσεων για τα έργα τέχνης, τα μνημεία και τα πολιτιστικά αγαθά κατά τη νεωτερικότητα και την ύστερη νεωτερικότητα. Ήδη από τη σύσταση του νέου ελληνικού κράτους ο νομοθέτης υιοθέτησε ένα προστατευτικό μοντέλο για τα μνημεία ως στοιχεία συγκρότησης της ελληνικής συνείδησης και ταυτότητας. Ο νομοθέτης παράλληλα κατοχύρωσε το πρόσωπο του καλλιτέχνη και το προϊόν του στο δημόσιο και το ιδιωτικό δίκαιο και οργάνωσε το καλλιτεχνικό πεδίο εντός του οποίου ασκείται η καλλιτεχνική δραστηριότητα. Στην ύστερη νεωτερικότητα το εσωτερικό, διεθνές και ενωσιακό δίκαιο συμβάλλουν στην καθιέρωση της έννοιας των πολιτιστικών αγαθών και της πολιτιστικής κληρονομιάς και στην ανάδειξη του επικοινωνιακού και εμπορευματικού χαρακτήρα των πολιτιστικών αγαθών και του ρόλου τους ως στοιχείων συγκρότησης μιας ευρύτερης πολιτιστικής ταυτότητας, πέραν των εθνικών συνόρων. Η διατριβή υποστηρίζει ότι, παρά την υιοθέτηση ορισμένων αντιλήψεων της ύστερης νεωτερικότητας, το δίκαιο παρέμεινε κοντά στις νεωτερικές αναπαραστάσεις περί του ρόλου των έργων τέχνης, των μνημείων και των πολιτιστικών αγαθών μέσα στη σύγχρονη κοινωνία.
Ο ρόλος των MIR-1,MIR-133 και MIR-328 στην εμφάνιση της κολπικής μαρμαρυγής
Authors: Φάτσιου Αναστασία
Published: September 2021

Η κολπική μαρμαρυγή που εμφανίζεται μετά την αορτοστεφανιαία παράκαμψη (CABG) είναι σχετικά συχνή κατάσταση και σχετίζεται με αυξημένη νοσηρότητα και θνησιμότητα. Το ενδεχόμενο τα microRNAs (miRs) να διαδραματίζουν κάποιο ρόλο στην εμφάνιση της μετεγχειρητικής κολπικής μαρμαρυγής δεν έχει πλήρως διερευνηθεί. Στη μελέτη αυτή, θα επιχειρήσουμε να αναγνωρίσουμε miRs που πιθανόν να παίζουν ρόλο στην εμφάνιση μετεγχειρητικής AF και την σχετιζόμενη με αυτήν απόπτωση. Στην μελέτη συμμετείχαν 42 ασθενείς (31 άνδρες και 11 γυναίκες, μέση ηλικία 65.0 ± 1.3 έτη) με φλεβοκομβικό ρυθμό και χωρίς ιστορικό κολπικής μαρμαρυγής. Μελετήσαμε τα επίπεδα των ειδικών για το μυϊκό ιστό miR-1 (προαποπτωτικό) και miR-133Α (αντιαποπτωτικό), καθώς και δείκτες της απόπτωσης, συμπεριλαμβανομένου του αντιαποπτωτικού BCL2 mRNA και του πρωαποπτωτικού BAX mRNA, καθώς και την δραστικότητα της κασπάσης-3, σε βιοψίες από το ωτίο του δεξιού κόλπου (RAA) και στο πλάσμα αίματος που λήφθηκαν πριν τον αποκλεισμό της ανιούσης αορτής (cross-clamping) και μετά την επαναιμάτωση. Τα επίπεδα των miRs, των BCL2 και BAX mRNAs καθορίστηκαν με ποσοτική real-time RT-PCR και η δραστικότητα της ιστικής κασπάσης -3 με το EnzChek Caspase-3 assay kit. Μετά την επαναιμάτωση οι αποπτωτικοί δείκτες παρουσίασαν αύξηση στον κολπικό ιστό. Δεν υπήρξε αλλαγή στα επίπεδα των miR του ιστού ή του πλάσματος συγκριτικά με τα επίπεδα τους πριν την CABG. Ωστόσο στους ασθενείς που εμφάνισαν μετεγχειρητική AF (η=14, 7 άνδρες και 7 γυναίκες) σε σχέση με αυτούς που παρέμειναν σε SR (η=28, 24 άνδρες και 4 γυναίκες) μετά την CABG, το ιστικό miR-1 παρουσίασε αύξηση της έκφρασής του ενώ το miR-133A μείωση. Στην μετεγχειρητική AF, η διαφοροποίηση της έκφρασης των miR-1 και miR-133A στο κολπικό ιστό μπορεί να συνεισφέρει στην αύξηση της μετεγχειρητικής απόπτωσης. Τα αποτελέσματα αυτά δίνουν νέα δεδομένα στους μοριακούς μηχανισμούς της μετεγχειρητικής AF, με πιθανές μελλοντικές θεραπευτικές παρεμβάσεις.
Ανίχνευση γενετικών τόπων - δεικτών του ξενιστή, που εμπλέκονται στη βαρύτητα ιογενών αναπνευστικών λοιμώξεων
Authors: Χατζοπούλου Φανή
Published: September 2021

Οι ιογενείς αναπνευστικές λοιμώξεις, αποτέλεσαν και συνεχίζουν να αποτελούν σημαντικό παράγοντα νοσηρότητας και θνησιμότητας, παρά τα προγράμματα εντατικής επιτήρησης. Μετά και την πρόσφατη πανδημία γρίπης Α(Η1Ν1) 2009, έχει δοθεί ιδιαίτερη έμφαση στην κατανόηση των καθοριστικών παραγόντων και της παθογένεσης των σοβαρών αναπνευστικών λοιμώξεων. Το μεγαλύτερο μέρος της μέχρι τώρα βιβλιογραφίας έχει επικεντρωθεί στη μελέτη της γενετικής των ιών για την ανίχνευση των στοιχείων εκείνων που καθιστούν ορισμένα στελέχη ιδιαίτερα παθογονικά. Ωστόσο, απουσιάζουν επί του παρόντος βιβλιογραφικά δεδομένα που να περιγράφουν τους πιθανούς καθοριστικούς γενετικούς παράγοντες του ξενιστή που προκαλούν ευαισθησία σε λοίμωξη από αναπνευστικούς ιούς και μπορεί να οδηγήσουν σε σοβαρές αναπνευστικές παθολογικές καταστάσεις.Από τα 1847 δείγματα της μεταπανδημικής περιόδους 2010-11 που ελέγχθηκαν για τον ιό της γρίπης Α(Η1Ν1)pdm09 επιλέχθηκαν ύστερα από ορισμό κριτηρίων αποκλεισμού 110 δείγματα για γονοτυπικό έλεγχο και έλεγχο του λόγου των σχετικών πιθανοτήτων με την έκβαση της νόσου. Οι πολυμορφισμοί που μελετήθηκαν σχετίζονται με την ανοσιακή απάντηση και συγκεκριμένα είναι οι: CD55 rs2564978, C1QBP rs3786054 και FCGR2A rs1801274. Τα αποτελέσματά μας δείχνουν ότι οι πολυμορφισμοί CD55 rs2564978, C1QBP rs3786054 που σχετίζονται με το συμπλήρωμα, δηλαδή ο σπάνιος γονότυπος TT του CD55 καθώς και ο σπάνιος AA γονότυπος του C1QBP, συνδέονται με σημαντικά αυξημένο κίνδυνο θανάτου, αλλά όχι με τη σοβαρότητα της νόσου. Αντιθέτως δεν παρατηρήθηκαν σημαντικές διαφορές σε κανένα επίπεδο για τους γονοτύπους rs1801274 του FCGR2A γονιδίου.Με την αναγνώριση του ρόλου της γενετικής ποικιλότητας του ξενιστή, καθώς και με τον εντοπισμό των βασικών πολυμορφισμών που μειώνουν την ανοσιακή απάντηση ή σχετίζονται με την προστασία, θα είμαστε σε θέση να αναγνωρίζουμε υποπληθυσμούς/άτομα υψηλού κινδύνου οι οποίοι θα μπορούν να λάβουν προφυλακτικά μέτρα, αλλά θα οδηγήσουν και στη διασάφηση-αναγνώριση των κύριων πρωτεϊνών του ξενιστή που παίζουν σημαντικό ρόλο στην αλληλεπίδραση μεταξύ ιού και ξενιστή για τον καλύτερο σχεδιασμό φαρμακευτικών σκευασμάτων και εμβολίων.
Προσεισμικές μεταβολές του ηλεκτρικού πεδίου της γης
Authors: Παπαδοπούλου Κωνσταντίνα
Published: September 2021

Η παρούσα διατριβή έχει δύο άξονες (σκοπούς). Πρώτον, χρησιμοποιώντας την παράμετρο τάξης της σεισμικότητας όπως αυτή ορίζεται στον φυσικό χρόνο, προτείνουμε ένα μοντέλο για την εξήγηση του νόμου του Båth, σύμφωνα με τον οποίο ο κύριος σεισμός διαφέρει σε μέγεθος από τον μεγαλύτερο μετασεισμό κατά 1.2 ανεξαρτήτως του μεγέθους του κύριου σεισμού. Επιπλέον, εξετάζουμε την εγκυρότητα του νόμου του Båth στον κατάλογο Global Centroid MomentTensor χρησιμοποιώντας δυο διαφορετικούς ορισμούς για τους μετασεισμούς. Βρίσκουμε ότι η μέση τιμή της διαφοράς των μεγεθών του ζεύγους κύριος σεισμός-μεγαλύτερος μετασεισμός, όταν χρησιμοποιούμε όλα αυτά τα ζεύγη, δεν διαφέρει σημαντικά από το 1.2 και οι αντίστοιχες κατανομές δεν εξαρτώνται σημαντικά στατιστικά από το μέγεθος κατωφλίου που θεωρούμε για τον κύριο σεισμό. Επίσης, η ανάλυση των αθροιστικών συναρτήσεων κατανομών παρέχει αποδείξεις που υποστηρίζουν το προτεινόμενο μοντέλο. Δεύτερον, εισάγοντας και εφαρμόζοντας μια νέα μέθοδο, δηλαδή εκείνη του συσχετισιογράμματος, σε γεωηλεκτρικά δεδομένα από την περιοχή του Κιργιζστάν την χρονική περίοδο 30/06/2014-10/06/2015, εντοπίζουμε Ανώμαλα ΤελλουρικάΡεύματα (Anomalous Telluric Currents, ATC). Από ένα σύνολο 32 ATC, λαμβάνοντας υπόψη τις ιδιότητες της πηγής που εκπέμπει το ηλεκτρικό ρεύμα, μόνο 3 μπορούν να θεωρηθούν ως πιθανές δραστηριότητες Προσεισμικών Ηλεκτρικών Σημάτων( Seismic Electric Signal Activities, SESActivities).Αυτές οι 3 δραστηριότητες SES είναι πιθανό να συνδέονται με 3 τοπικά σεισμικά γεγονότα.Τέλος, μελετώντας καταγραφές όταν μια πηγή DC εναλλασσόμενου ρεύματος εγχέει ρεύμα στη γη, βρίσκουμε ότι η ειδική αντίσταση του εδάφους μειώνεται πριν από έναν από τους 3 προαναφερθέντες σεισμούς. Ωστόσο, παρόμοια ανάλυση για τους άλλους 2 σεισμούς δενμπορεί να γίνει λόγω της μεγάλης απόστασης από τον σταθμό καταγραφής αλλά και έλλειψη δεδομένων.
Actuarial models for estimating non-life risks
Authors: Μπαντούνας Ιωάννης
Published: September 2021

Η Αποθεματοποίηση ζημιών είναι μία από τις πιο σημαντικές διαδικασίες στις ασφαλίσεις κατά ζημιών. Η διαδικασία αυτή εκτιμά την τελική τιμή των ζημιών καθώς και τα αποθέματα. Το πραγματικό ποσό που ευθύνονται να πληρώσουν οι ασφαλιστικές εταιρίες είναι αρχικά άγνωστο μέχρι να διευθετηθούν οι ζημιές. Μη κατάλληλες αναλογιστικές μέθοδοι αποθεματοποίησης μπορούν να οδηγήσουν σε λανθασμένη εκτίμηση των αποθεμάτων, το οποίο έχει σημαντική επίδραση στη φερεγγυότητα μίας ασφαλιστικής εταιρίας. Κάθε μέθοδος αποθεματοποίησης δίνει διαφορετική εκτίμηση για τα απαιτούμενα αποθέματα, το οποίο σημαίνει ότι η κατάλληλη μέθοδος θα επιλεγεί σύμφωνα με την κρίση του αναλογιστή. Στις ασφαλίσεις κατά ζημιών ο ασφαλιστής θα πρέπει να δημιουργήσει αποθέματα ώστε να μπορεί να καλύψει τις μελλοντικές του υποχρεώσεις που βασίζονται σε ζημιές που έγιναν και δεν έχουν αναφερθεί ή έγιναν και δεν έχουν αποθεματοποιηθεί αρκετά. Σε αυτή τη διατριβή παρουσιάζουμε νέες μεθόδους για την εκτίμηση των τελικών ζημιών και αποθεμάτων που βασίζονται στο νομοθετικό πλαίσιο και στις ανάγκες της αγοράς. Μία κλάση ανθεκτικών εκτιμητών εφαρμόζεται με μορφή λογαριθμογραμμικών μοντέλων. Ενσωματώνουμε ανθεκτική παλινδρόμηση με τυχαίους παράγοντες και cross-section μοντέλα για την εκτίμηση των τελικών αποθεμάτων. Αυτά τα μοντέλα δίνουν λύση στο πρόβλημα των ακραίων ζημιών, οι οποίες επηρεάζουν το μοτίβο πληρωμών και οδηγούν σε λάθος αποθεματοποίηση. Παρουσιάζουμε μία εφαρμογή του Φίλτρου Κάλμαν με αλγορίθμους χώρου καταστάσεων, με σκοπό να εκτιμηθούν τα αποθέματα από μία ασφαλιστική εταιρία. Επίσης, δίνεται ο ανθεκτικός αλγόριθμος του Φίλτρου Κάλμαν. Χρησιμοποιώντας παλινδρόμηση ποσοστημορίων, η οποία παρέχει ολοκληρωμένη εικόνα της κατανομής σε σχέση με την κλασσική παλινδρόμηση, κατασκευάζουμε μεθόδους για την εκτίμηση των αποθεμάτων. Επιπλέον, προτείνουμε μέσω παλινδρόμησης ποσοστημορίων μία μέθοδο αποθεματοποίησης η οποία συνδυάζει διάφορα συσχετισμένα χαρτοφυλάκια, ως διαχρονικά δεδομένα. Τα αριθμητικά αποτελέσματα υποδηλώνουν ότι οι προτεινόμενες μέθοδοι παρέχουν πιο αξιόπιστα αποτελέσματα από τις υπάρχουσες μεθόδους αποθεματοποίησης.